Source: http://www.druckeria.ro/tag/birau/
Timestamp: 2019-10-16 09:55:19+00:00

Document:
birau Archives - Druckeria
GALERIE FOTO | Foresta Suceava – Politehnica Timișoara 2-2
Politehnica Timișoara a obținut o remiză astăzi, pe terenul formației Foresta Suceava, în etapa a XXII-a a Ligii a 2-a, prima programată în 2017. După o primă repriză fără goluri, alb-violeții au deschis scorul în minutul 47, prin Birău, cu un șut de la distanță. Foresta a egalat în minutul 66, după o fază asemănătoare, prin nou-intratul Stănescu, iar apoi a preluat conducerea, în minutul 78, prin Dumitriu. Timișorenii, care la 0-0 au lovit de trei ori bara în decurs de cinci minute, au egalat în minutul 84, prin Bădăuță, care a mai avut două ocazii bune de a marca golul victoriei, în prelungirile partidei.
Vă oferim, mai jos, o amplă galerie foto de la meciul disputat astăzi, pe stadionul „Areni”, realizată de Emanuel Titus Ilieși (Mediafax Foto):
Filed Under: Poli Timisoara, Stire de ultima ora Tagged With: badauta, birau, emanuel titus iliesi, foresta suceava, galerie foto, mediafax, politehnica timisoara, stadionul areni
Remiză spectaculoasă pe „Areni”: Foresta Suceava – Politehnica Timișoara 2-2
Politehnica Timișoara se întoarce cu un punct din prima deplasare efectuată în 2017 în „B”-ul fotbalistic. Alb-violeții au obținut o remiză pe terenul Forestei Suceava, scor 2-2, la capătul unui meci extrem de spectaculos, mai ales în partea a doua, în ciuda unei suprafețe de joc care i-a pus în încurcătură pe jucătorii ambelor formații.
Prima jumătate a meciului s-a disputat sub semnul tatonării, al studierii reciproce, ocaziile cu adevărat mari lipsind de la cele două porți. A Rusu și Vraciu, oamenii din atacul echipei pregătite de Cristian Popovici au fost la originea celor mai periculoase acțiuni ale gazdelor, însă fără a-i pune mari probleme lui Gakos. Timișorenii s-au adaptat rapid condițiilor de joc și au înțeles că șuturile de la distanță pot fi sursa unor acțiuni de poartă periculoase. Teut – extrem de activ astăzi, în flancul stâng, și-a încercat norocul de la distanță în minutul 21, însă portarul Niga a reținut. Apoi, în minutul 25, Ghinescu a șutat în forță, de la 25 de metri, însă goalkeeperul sucevean a respins, de la rădăcina barei. Cu zece minute înaintea pauzei, Suceava a avut o șansă bună prin fostul jucător al lui ACS Poli, Cătălin Vraciu, care a trimis pe lângă poartă din situație unu contra unu cu Gakos, după o lansare a lui Cerlincă.
Politehnica a ieșit extrem de hotărâtă de la cabine, cu o poftă de joc ieșită din comun, care i-a scos din amorțeală pe cei aproximativ 1.000 de spectatori din tribunele stadionului „Areni”, dintre care 60 veniți de la Timișoara. În primele cinci minute ale reprizei secunde, alb-violeții au lovit de trei ori (!) bara porții lui Niga. Mai întâi, în minutul 46, Motreanu a trimis violent din afara careului, după un corner. Apoi, în minutul 48, Teuț a lovit și el cadrul porții, cu un șut din lateral stânga. În fine, în minutul 50, a fost rândul lui Blănaru să nimerească bara, după ce a scăpat singur cu Niga.
Trei ocazii enorme, care nu au făcut decât să anunțe golul din minutul 54 al Politehnicii. În urma unei lovituri de colț executate de Stancu și respinse de apărarea Suceveană, Birău a prins un șut în forță, de la 24 de metri, fără speranțe pentru Niga. Foresta a restabilit egalitatea în minutul 66, tot cu un șut de la distanță, prin Stănescu, intrat de doar câteva secunde pe teren.
Intrarea lui Bădăuță a dinamizat atacul polist, golgheterul din sezonul trecut al echipei având două șanse bune, în minutele 75 și 76, însă de fiecare dată s-a opus Niga. Golul a venit în cele din urmă, însă în poarta lui Gakos. În minutul 78, Bogdan Rusu a reușit o incursiune pe flancul drept, l-a găsit în careu pe Dumitriu, iar acesta l-a învins pe Gakos, aducându-i pe galben-verzi în avantaj. Tabela de pe „Areni” (una modernă, inaugurată chiar astăzi) a fost închisă de timișoreni, prin omul finalului de meci. În minutul 78, Bădăuță a marcat cu un șut plasat, din interiorul careului, restabilind egalitatea: 2-2.
Foresta Suceava (antrenor Cristian Popovici): Niga – D. Bălan, Asanache (65, Stănescu), D. Lung, Drugă – Cerlincă, L. Dumitriu, Dănilă (65, Al. Mutu), Căinari – B. Rusu, Vraciu.
Politehnica Timișoara (antrenor Sorin Brîndescu): Gakos – Motreanu, Bilia, Mera, Gălan, Ghinescu – Birău (85, Țugui), Stancu, Nicolescu (70, Gorovei), Teut – Blănaru (63, Bădăuță).
Vom reveni pe parcursul zilei cu reacții de la Suceava, dar și cu o galerie foto de la meciul de pe „Areni”. Rămâneți pe druckeria.ro!
Filed Under: Poli Timisoara, Stire de ultima ora Tagged With: areni, badauta, birau, foresta suceava, gakos, niga, politehnica timisoara, sorin brindescu
GALERIE FOTO | Politehnica Timișoara – CSM Râmnicu Vâlcea 1-1
Politehnica Timișoara a încheiat turul de campionat cu o remiză, 1-1, cu CSM Râmnicu Vâlcea. Alb-violeții au deschis scorul încă din primul minut (mai exact, din secunda 22), prin Birău, însă nu au reușit să-și mențină avansul decât până în minutul 70, atunci când Stoica a egalat pentru formația din Zăvoi. Alb-violeții iernează astfel pe locul 15, la patru lungimi de primul loc retrogradabil, ocupat în acest moment de CS Balotești.
Vă prezentăm o galerie foto de la partida de ieri, de pe „Știința”, realizată de Emanuel Titus Ilieși:
Meciul dintre ASU Politehnica Timisoara si CSM Râmnicu Vâlcea ,etapa a XXI din Liga a II-a a sezonului 2016-2017, de pe stadionul Stiinta din Timisoara, sambata 10 decembrie 2016. Emanuel Titus ILiesi / MEDIAFAX FOTO
Filed Under: Poli Timisoara, Stire de ultima ora Tagged With: birau, politehnica timisoara, ramnicu valcea, stiinta, stoica
Golul din secunda 22, insuficient: Politehnica Timișoara – CSM Râmnicu Vâlcea 1-1
Politehnica nu a reușit să-și ia la revedere de la suporteri pe anul 2016 cu o victorie, care era extrem de importantă pentru asigurarea unei ierni liniștite pe „Știința”. Alb-violeții au obținut doar o remiză, 1-1, în fața unei echipe amenințate chiar cu desființarea, CSM Râmnicu Vâlcea, deși au deschis scorul imediat după fluierul de start.
Nu trecuseră decât 22 de secunde de la primul fluier al centralului clujean Mircea Chiorean, că plasa porții vâlcene se scutura deja. Dănăricu l-a lansat pe Birău – revenit în poziția de mijlocaș dreapta – iar șeptarul timișorenilor a scăpat singur cu Muțiu și a înscris cel mai rapid gol al sezonului din liga secundă. O reușită contestată însă vehement de oaspeți, care au acuzat o poziție de ofsaid la marcatorul timișorenilor.
Au urmat minute bune de posesie pentru vâlceni, care au controlat ostilitățile, însă fără a pune în mare pericol buturile lui Gakos. În afara unei singure mingi bâlbâite, în primul sfert de oră, elenul din poarta alb-violeților a intervenit sigur de fiecare dată, stopând orice încercare a formației din Zăvoi. De cealaltă parte, Politehnica s-a mulțumit să apeleze la arma contraatacului, însă până la pauză nu s-a mai consemnat decât o șansă notabilă la poarta lui Muțiu: lovitura de cap a lui Ghinescu, puțin peste transversală, din centrarea lui Motreanu, consemnată în minutul 38.
Repriza secundă a continuat sub aceleași auspicii, cu vizitatorii având posesia, însă fără inspirație în zona careului polist. Nu s-a întâmplat însă la fel în minutul 69, atuci când timișorenii nu au mai putut stopa o acțiune a vâlcenilor porrnită din flancul drept, iar Constantin Stoica a reluat în plasă, din câțiva metri.
Politehnica a încercat să dea o replică rapidă, însă șutul lui Dănăricu, din minutul 72, a zguduit transversala. Până la final, mai putem nota doar o șansă a lui Ștefan Blănaru, care și-a depășit doi adversari, însă a tras direct în portarul formației oaspete.
S-a încheiat 1-1, iar Politehnica Timișoara va ierna pe locul 15, primul de deasupra liniei, la 4 puncte în fața următoarei clasate, CS Balotești, victorioasă astăzi, în mod surprinzător, cu 3-2 în fața Chindiei Târgoviște.
Politehnica Timișoara (antrenor Sorin Brîndescu): Gakos – Motreanu, Gălan (cpt.), Bilia, Taub – Stancu – Birău (80, Vucea), D. Constantinescu (75, Țugui), Dănăricu, Ghinescu (64, Blănaru) – Bădăuță.
CSM Râmnicu Vâlcea (antrenor Adrian Dulcea): Muțiu – Samson, Neag, C. Munteanu, Dumitrașcu – Piscanu (82, Mocanu), D. Stana (cpt.) – C. Cristea (63, Bușu), O. Vasile (46, Geantă), Pârvu – C. Stoica.
Timișorenii vor continua antrenamentele și săptămâna viitoare, după care vor intra într-o binemeritată vacanță, după un sezon de toamnă lung cât un maraton. Reunirea lotului a fost deja fixată pentru data de 16 ianuarie 2017.
Filed Under: Poli Timisoara, Stire de ultima ora Tagged With: adrian dulcea, birau, constantin stoica, csm ramnicu valcea, politehnica timisoara, sorin brindescu
Trei puncte mari, smulse în prelungiri! Dunărea Călărași – Politehnica Timișoara 2-3
Politehnica Timișoara se întoarce cu toate cele trei puncte din a doua deplasare ca lungime din acest campionat, cea de la Dunărea Călărași. Alb-violeții s-au impus cu 3-2, golul victoriei fiind semnat de Bădăuță, în al treilea minut de prelungire, la capătul unui meci extrem de spectaculos, cu răsturnări de situație și cu o sumedenie de ocazii de partea vizitatorilor.
Déjà vu pentru timișoreni în startul meciului. Gazdele au deschis scorul în minutul 4, prin Mircea Ștefan, după o gafă a portarului Gkakos la un corner al gazdelor. Un start de meci aproape identic cu cel din meciul cu Olimpia Satu Mare, când tot o greșeală a portarului româno-grec a dus la deschiderea scorului.
După câteva zeci de minute în care gazdele au controlat ostilitățile, alb-violeții au ieșit, încetul cu încetul, la joc și au irosit câteva șanse bune de egalare pe finalul primei părți. A fost, practic, un preambul pentru ceea ce avea să urmeze în repriza a doua. În minutul 51, Birău a scăpat față în față cu portarul Cezar Lungu și l-a executat, restabilind egalitatea pe tabelă. Cinci minute mai târziu, Politehnica a beneficiat de un penalti, pe care Dan Constantinescu l-a transformat fără emoții. Imediat după reluare însă, a sosit replica Dunării, prin fundașul Bogdan Șandru, care a înaintat cu balonul la picior în jumătatea timișoreană și a marcat, cu un șut de la 22 de metri.
A fost momentul în care, paradoxal, Poli a preluat controlul partidei și a început să atace în valuri. Pe rând, Birău, Stancu, Taub, Bădăuță și, mai apoi, nou-intratul Blănaru au avut șansa golului trei, însă Cezar Lungu s-a opus de fiecare dată. Nu însă și în minutul 90+3, când Bădăuță a scăpat pe un contraatac singur cu goalkeeperul călărășean și a adus o victorie extrem de prețioasă, teoretic prima externă din acest sezon, în condițiile în care rezultatul jocului cu Șoimii Pâncota s-a anulat odată cu excluderea arădenilor.
Politehnica Timișoara (antrenor Sorin Brîndescu): Gkakos – Motreanu, Gălan (cpt.), Bilia, Taub – Stancu – Birău, Mărgărit, D. Constantinescu, Ghinescu – Bădăuță. Au mai intrat Dănăricu și Blănaru.
Politehnica acumulează 9 puncte și rămâne pe locul 18, penultimul din clasament, dar se apropie la doar o lungime de pluton. Etapa următoare, urmează un joc extrem de important, pe teren propriu, cu Unirea Tărlungeni, formație aflată și ea în zona retrogradării.
Filed Under: Poli Timisoara, Stire de ultima ora Tagged With: adrian mihalcea, badauta, birau, constantinescu, dunarea calarasi, politehnica timisoara, sorin brindescu
Alin Roman și Andrei Vaștag, noutățile de ultimă oră de la ASU Politehnica
Andrei Vaștag va fi văzut la lucru de antrenorul Sorin Brîndescu în amicalul de mâine, cu Szeged 2011
ASU Politehnica e în continuă căutare de soluții pentru conturarea unui lot competitiv la nivelul celui de-al doilea eșalon. După sosirea anunțată a fundașului dreapta Radu Motreanu, sub formă de împrumut de la ACS Poli, la antrenamentul din această după-amiază, antrenorul Sorin Brîndescu a avut la dispoziție doi jucători cunoscuți la nivelul eșalonului secund. E vorba despre mijlocașii Andrei Vaștag și Alin Roman, două dintre produsele importante ale valoroasei generații 1994 de la LPS Banatul.
Andrei Vaștag s-a născut la 21 martie 1994 la Reșița, însă junioratul l-a efectuat la LPS Banatul, sub comanda antrenorului Cristian Petcu. A evoluat de-a lungul ultimilor cinci ani la mai multe echipe de eșalon secund, dar a cochetat și cu Liga I. Vaștag a jucat pentru Săgeata Năvodari, Viitorul Constanța, Dinamo București și Metalul Reșița, în ultimul sezon evoluând în eșalonul al patrulea austriac, la SV Wurmla. Mijlocașul la închidere în vârstă de 22 de ani e fiul fostului pugilist Francisc Vaștag, triplu campion mondial.
Alin Roman (în galben) a evoluat în ultimul sezon de „B” pentru FC Caransebeș și UTA
Alin Roman e timișorean get-beget, fiind născut la 27 ianuarie 1994. A făcut parte din aceeași generație de juniori crescută de Cristian Petcu la LPS Banatul, alături de care a cucerit de cinci ori titlul național la categorii diferite de vârstă. A debutat în Liga a II-a de la vârsta de 17 ani, la FC Maramureș Baia Mare, trecând apoi pe la Dinamo București, ASA Târgu Mureș, ACS Poli, Metalul Reșița, iar în ultimul sezon de „B” a evoluat pentru FC Caransebeș și UTA Bătrâna Doamnă. Pentru gugulani a bifat 11 prezențe în sezonul de toamnă, dintre care 9 ca titular, iar în formația arădeană a fost o singură dată titular în primăvară, intrând de alte opt ori în teren din postura de rezervă.
Cei doi jucători s-au numărat printre vârfurile generației 1994 de la LPS Banatul, alături de un actual component al celor de la ASU Politehnica, Alex Birău. Cei trei au participat la singurul turneu final de juniori la care România a reușit calificarea în ultimul deceniu și jumătate, Campionatul European U17 din Serbia, 2011, la care mai luau parte alți doi jucători de la LPS Banatul, Darius Buia și Steliano Filip.
Andrei Vaștag și Alin Roman vor fi văzuți la lucru de antrenorul Sorin Brîndescu mâine, în amicalul pe care ASU Politehnica îl dispută în compania divizionarei secunde maghiare Szeged 2011. Meciul va avea loc în localitatea Gyula, cu începere de la ora 19 (ora României).
Filed Under: Poli Timisoara, Stire de ultima ora Tagged With: alin roman, andrei vastag, asu politehnica, birau, lps banatul, sorin brindescu, szeged 2011
Sorin Brîndescu: „Am marcat poate prea repede primele două goluri”
ASU Politehnica a obținut o victorie extrem de importantă ieri, pe teren propriu, cu Național Sebiș. 3-1, iar gruparea alb-violetă revine pe primul loc în C4. Antrenorul Sorin Brîndescu a scos în evidență aspectele pozitive, dar și cele negative ale jocului de ieri.
„A fost un meci greu, un meci în tensiune, în care am avut și puțină șansă. M-a îngrijorat faptul că am dat poate prea repede primele două goluri și ne-am relaxat apoi, nu am mai fost preocupați de joc. Ne-a costat acest lucru. Dar e bine că am avut reacție la golul încasat și am făcut imediat 3-1. Am avut momente mai puțin inspirate la începutul reprizei a doua, dar poate e și firesc, am întâlnit o echipă bună, nu poți să îți domini adversarul 90 de minute. E normal ca și echipa adversă să îți creeze probleme. Sebișul ne-a pus probleme, dar cred că am fost superiori. Mă bucură faptul că am înscris trei goluri în poarta echipei cu cea mai bună apărare. Asta spune multe despre forța noastră”, a declarat la final Brîndescu.
Tehnicianul alb-violeților a vorbit și despre incidentele de la mijlocul reprizei a doua, în urma cărora Rebenciuc a fost eliminat, iar Birău a văzut al patrulea cartonaș galben din postura de rezervă. Iar săptămâna viitoare, la meciul cu Performanța Ighiu, lista absenților e și mai lungă…
„Le-am spus și în vestiar, vom discuta și luni acest aspect, am reacționat negativ. Nu trebuia să avem vreo reacție, să intrăm în clinciuri cu adversarii. A fost un moment care s-ar putea să ne coste, pentru că avem un meci foarte greu etapa viitoare, în deplasare, cu Ighiu, iar Rebenciuc are cartonaș roșu, Marin, Vucea și Birău au acumulat patru cartonașe galbene, Gălan lipsește, iar Ghinescu are probleme medicale. Sperăm să ne lingem rănile și să putem fi competitivi și la Ighiu”, a mai apus Brîndescu.
ASU Politehnica continuă să aibă un parcurs constant, își menține terenul propriu închis pentru adversari și revine în postura liderului solitar. Suporterii visează deja la promovare, dar Sorin Brîndescu e de părere că, momentan, e prea devreme pentru a discuta despre acest subiect.
„E foarte lung drumul spre promovare, va fi presărat cu multe piedici și obstacole, pe care sperăm să le depășim. Totul depinde numai de noi. Sper să reușesc să-i fac conștienți pe băieți că trebuie să rămână la fel de modești, la fel de harnici și să o luăm pas cu pas. Mai sunt foarte multe puncte puse în joc și cred că e prematur să discutăm despre promovare”, a opinat Sorin Brîndescu.
Filed Under: Poli Timisoara, Stire de ultima ora Tagged With: asu politehnica, birau, national sebis, performanta ighiu, rebenciuc, sorin brindescu, tugui

References: CSM 
 CSM 
 CSM 
 CSM 
 CSM 

CSM 
 csm